डोमेस्टिक कलेक्शन ₹260 करोड़ से ज्यादा; डायलॉग्स बदलने के बाद भी नहीं दिखा प्रभाव
Adipurush Box Office Day 6 Collection Update - How Much Adipurush Earned Till Now. आदिपुरुष ने रिलीज छठे दिन यानी बुधवार को 7.25 करोड़ रुपए का डोमेस्टिक बॉक्स ऑफिस कलेक्शन किया है। इसमें 3.8 करोड़ रुपए हिंदी वर्जन से आए हैं। सिर्फ भारत में फिल्म ने अब तक 260.55 करोड़ का बिजनेस किया
आदिपुरुष ने रिलीज के छठे दिन यानी बुधवार को 7.25 करोड़ रुपए का डोमेस्टिक बॉक्स ऑफिस कलेक्शन किया है। इसमें 3.8 करोड़ रुपए हिंदी वर्जन से आए हैं। सिर्फ भारत में फिल्म ने अब तक 260.55 करोड़ रुपए का बिजनेस किया है। वहीं वर्ल्डवाइड कलेक्शन की बात करें तो फिल्म ने 6 दिनों में 410 करोड़ रुपए की कमाई कर ली है।
हालांकि फिल्म का जो बजट है उसके हिसाब से इसका कलेक्शन कहीं से भी बेहतर नहीं कहा जा सकता। तकरीबन 600-650 करोड़ रुपए में बनी इस फिल्म ने बॉक्स ऑफिस पर शुरुआत तो बंपर की थी, लेकिन नेगेटिव रिस्पॉन्स की वजह से फिल्म का कलेक्शन धड़ाम से नीचे जा गिरा।
डायलॉग्स बदलने और टिकटों का दाम कम करने से नहीं पड़ेगा प्रभाव
बुधवार को फिल्म के मेकर्स ने टिकटों के रेट में थोड़ी कमी की है। मेकर्स को अनुमान है कि इससे कमाई में बढ़ोतरी देखने को मिल सकती है। इसी को ध्यान में रखते हुए फिल्म के विवादित डायलॉग्स भी बदले गए हैं। हालांकि ट्रेड पंडितों का दावा है कि इन बदलावों से फिल्म की कमाई में कुछ खास बढ़ोतरी देखने को नहीं मिलेगी।
बिहार बेस्ड एग्जीबिटर विशेक चौहान ने हिंदुस्तान टाइम्स से बात करते हुए कहा- फिल्म को लोगों ने नकार दिया है। अगर लोगों ने इसे पसंद किया होता तो ये ऐतिहासिक फिल्म होती। फिल्म में काफी सारी खामियां हैं। कुछ डायलॉग्स को चेंज करने के बावजूद कोई खास प्रभाव नहीं पड़ेगा।
निगाहें KGF -2 के रिकॉर्ड पर
आदिपुरुष भले ही बॉक्स ऑफिस पर सुस्त हो गई हो, लेकिन इसकी निगाहें अभी भी बड़ी फिल्मों के कलेक्शन को पीछे छोड़ने पर है। KGF 2 के हिंदी वर्जन ने ओपनिंग वीक पर 268.63 करोड़ रुपए का कलेक्शन किया था।
आदिपुरुष ने 6 दिनों में 260.55 करोड़ रुपए का कलेक्शन कर लिया है। अब आदिपुरुष गुरुवार को KGF 2 के रिकॉर्ड को तोड़ सकती है। पहले हफ्ते में सबसे ज्यादा कमाई का रिकॉर्ड शाहरुख खान की फिल्म पठान के नाम है। पठान ने शुरुआती 7 दिनों में 351 करोड़ रुपए का बिजनेस किया था।
अब तक की सबसे महंगी फिल्म का हाल हुआ बुरा
आदिपुरुष भारत की अब तक की सबसे महंगी फिल्म बताई जा रही है। फिल्म को पिछले दो सालों से बनाया जा रहा था। VFX में बदलाव की वजह से फिल्म की रिलीज में देरी भी हुई। फिल्म का बजट शुरुआती दौर में 500 करोड़ रुपए बताया जा रहा था, लेकिन फिल्म के VFX में बदलाव करने के लिए इसके बजट को थोड़ा और बढ़ाया गया। VFX में बदलावों के बाद इसका टोटल बजट 600 करोड़ रुपए तक पहुंच गया।
फिल्म को लेकर जो मुनाफे की उम्मीद मेकर्स कर रहे थे, वो तो खैर अब संभव नहीं दिख रहा है। हालांकि एक बात कन्फर्म है कि फिल्म अपनी लागत जरूर निकाल लेगी। इसकी वजह है कि रिलीज से पहले ही फिल्म के सेटेलाइट राइट्स और ओटीटी राइट्स करोड़ो में बिके हैं।